ਨਵੀਂ ਦਿੱਲੀ,14 ਮਾਰਚ
ਐਨਫੋਰਸਮੈਂਟ ਡਾਇਰੈਕਟੋਰੇਟ (ਈਡੀ) ਨੇ ਸਾਲ 2005 ਵਿੱਚ ਇੰਡੀਅਨ ਏਅਰਲਾਈਨਜ਼ ਵੱਲੋਂ ਫਰਾਂਸ ਦੀ ਏਅਰ ਬੱਸ ਇੰਡਸਟਰੀ ਤੋਂ ਖ਼ਰੀਦੇ 43 ਜਹਾਜ਼ਾਂ ਸਬੰਧੀ ਇੱਕ ਤਾਜ਼ਾ ਕੇਸ ’ਚ ਲਾਬੀਕਾਰ ਦੀਪਕ ਤਲਵਾੜ ਨੂੰ ਗ੍ਰਿਫ਼ਤਾਰ ਕਰਨ ਲਈ ਦਿੱਲੀ ਹਾਈ ਕੋਰਟ ਵਿੱਚ ਪਹੁੰਚ ਕੀਤੀ ਹੈ। ਈਡੀ ਨੇ ਵਿਸ਼ੇਸ਼ ਜੱਜ ਸੰਤੋਸ਼ ਸਨੇਹੀ ਮਾਨ ਦੀ ਅਦਾਲਤ ਵਿੱਚ ਅਰਜ਼ੀ ਦਾਇਰ ਕੀਤੀ ਹੈ। ਅਦਾਲਤ ਨੇ ਤਿਹਾੜ ਜੇਲ੍ਹ ਦੇ ਅਧਿਕਾਰੀਆਂ ਨੂੰ ਤਲਵਾੜ ਨੂੰ ਸ਼ੁੱਕਰਵਾਰ ਨੂੰ ਅਦਾਲਤ ਵਿੱਚ ਪੇਸ਼ ਕਰਨ ਦੇ ਲਈ ਹੁਕਮ ਦਿੱਤੇ ਹਨ। ਸ਼ੁੱਕਰਵਾਰ ਨੂੰ ਮਾਮਲੇ ਉੱਤੇ ਸੁਣਵਾਈ ਹੋਵੇਗੀ। ਸਰਕਾਰੀ ਵਕੀਲਾਂ ਨੇ ਦੱਸਿਆ ਕਿ ਇਸ ਸੌਦੇ ਵਿੱਚ ਦਲਾਲੀ ਦੀ ਸਾਜਿਸ਼ ਦਾ ਪਰਦਾਫਾਸ਼ ਕਰਨ ਲਈ ਤਲਵਾੜ ਦੀ ਗ੍ਰਿਫ਼ਤਾਰੀ ਜ਼ਰੂਰੀ ਹੈ। ਤਾਜ਼ਾ ਦਰਜ ਕੀਤੇ ਕੇਸ ਵਿੱਚ ਇੰਡੀਅਨ ਏਅਰਲਾਈਨਜ਼ ਦੇ ਅਧਿਕਾਰੀਆਂ ਅਤੇ ਕੁੱਝ ਅਣਪਛਾਤੇ ਲੋਕਾਂ ਨੂੰ ਸ਼ਾਮਲ ਕੀਤਾ ਗਿਆ ਹੈ। ਇੰਡੀਅਨ ਏਅਰਲਾਈਨਜ਼ ਦੇ ਅਧਿਕਾਰੀਆਂ ਉੱਤੇ ਅਹੁਦੇ ਦੀ ਦੁਰਵਰਤੋਂ ਕਰਕੇ ਏਅਰ ਬੱਸ ਇੰਡਸਟਰੀ ਫਰਾਂਸ ਨੂੰ ਗੈਰਜ਼ਰੂਰੀ ਮੁਨਾਫ਼ਾ ਦੇਣ ਅਤੇ ਸਰਕਾਰੀ ਖਜ਼ਾਨੇ ਨੂੰ ਘਾਟਾ ਪਾਉਣ ਦਾ ਦੋਸ਼ ਹੈ।
ਜ਼ਿਕਰਯੋਗ ਹੈ ਕਿ ਕੈਬਨਿਟ ਕਮੇਟੀ ਨੇ 2006 ਵਿੱਚ ਏਅਰ ਇੰਡੀਆ ਨੂੰ ਏਅਰ ਬੱਸ ਇੰਡਸਟਰੀ ਫਰਾਂਸ ਤੋਂ 43 ਜਹਾਜ਼ ਖਰੀਦਣ ਦੀ ਆਗਿਆ ਦਿੱਤੀ ਸੀ। ਇਸ ਇਕਰਾਰ ਦੀਆਂ ਸ਼ਰਤਾਂ ਅਨੁਸਾਰ ਜਹਾਜ਼ਾਂ ਦੀ ਕੀਮਤ ਵਿੱਚ ਏਅਰ ਬੱਸ ਵੱਲੋਂ ਇੱਕ ਟਰੇਨਿੰਗ ਸੈਂਟਰ ਕਾਇਮ ਕੀਤੇ ਜਾਣਾ ਸ਼ਾਮਲ ਸੀ ਅਤੇ ਇਸ ਲਈ ਕੰਪਨੀ ਨੂੰ ਇੱਕ ਹਜ਼ਾਰ ਕਰੋੜ ਰੁਪਏ ਦੇ ਕਰੀਬ ਰਾਸ਼ੀ ਦੀ ਅਦਾਇਗੀ ਕੀਤੀ ਗਈ ਸੀ ਪਰ ਬਾਅਦ ਵਿੱਚ ਇਹ ਕੇਂਦਰ ਕਾਇਮ ਕਰਨ ਦੀ ਸ਼ਰਤ ਹਟਾ ਦਿੱਤੀ ਗਈ ਅਤੇ ਇਸ ਤਰ੍ਹਾਂ ਸਰਕਾਰੀ ਖਜ਼ਾਨੇ ਨੂੰ ਘਾਟਾ ਪਾਕੇ ਵਿਦੇਸ਼ੀ ਕੰਪਨੀ ਨੂੰ ਲਾਭ ਦਿੱਤਾ ਗਿਆ।

ਗ੍ਰਿਫਤਾਰੀ ਦਾ ਮਕਸਦ ਕੀ ਸੀ?
ਖਬਰਾਂ ਦੇ ਅਨੁਸਾਰ ਈਡੀ ਨੇ ਸੌਦੇ ਵਿੱਚ ਦਿੱਤੀ ਗਈ ਦਲਾਲੀ ਦਾ ਪਰਦਾਫਾਸ਼ ਕਰਨ ਦੇ ਉਦੇਸ਼ ਨਾਲ ਵਿਅਕਤੀ ਨੂੰ ਗ੍ਰਿਫਤਾਰ ਕੀਤਾ ਸੀ।